钦定古今图书集成/明伦汇编/官常典/第199卷 > 高士廉
## 钦定古今图书集成/明伦汇编/官常典/第199卷 > 高士廉

按《唐书》本传：“俭字士廉，以字显。齐清河王岳之孙。父
励，乐安王，入隋为洮州刺史。士廉敏惠有度量，状貌
若画，观书一见辄诵，敏于占对。隋司隶大夫薛道衡、
起居舍人崔祖濬皆宿臣显重，与为忘年友，繇是有
名。自以齐宗室，不欲广交，屏居终南山下。吏部侍郎
高孝基劝之仕。仁寿中，举文才甲科，补治礼郎。斛斯”
政奔高丽，坐与善，贬为朱鸢主簿。以母老不可居瘴
疠地，乃留妻鲜于奉养而行。会世大乱，京师阻绝，交
趾太守丘和署司法书佐。时钦州俚帅甯长真以兵
侵交趾，和惧，欲出迎。士廉曰：“长真兵虽多，县军远客，
势不得久。城中胜兵尚可战，奈何受制于人？”和因命
为行军司马，逆击破之。高祖遣使徇岭南，武德五年，
与和来降。于是秦王领雍州牧，荐士廉为治中，亲重
之。隐太子与王隙已炽，乃与长孙无忌密计。计定，是
日率吏卒释囚授甲，趋芳林门助战。王为皇太子，授
右庶子，进侍中，封义兴郡公。坐匿王珪奏不时上，左
授安州都督，进益州大都督府长史。蜀人畏鬼而恶
疾，虽父母病，皆委去望舍，投饵哺之。昆弟不相假财，
士廉为设条教，辩告督励，风俗翕然为变。又引诸生
讲授经艺，学校复兴。秦时，李冰导汶江水灌田，濒水
者顷千金，民相侵冒。士廉复故渠，厮引旁出，以广溉
道，人以富饶。入为吏部尚书，进封许国公。雅负裁鉴，
又详《氏谱》，所署州人地无不当者。高祖崩，摄司空，营
山陵，加特进，迁尚书右仆射。士廉三世居此官，世荣
其贵。太宗幸洛阳，太子监国，命摄少师，手诏曰：“端拱
三川，不忧关中者，以属卿也。”久之，请致仕，听解仆射，
加开府仪同三司、同中书门下三品，知政事。帝伐高
丽，皆同太子监国。驻定州，又摄太傅，同掌机务。太子
令曰：“寡人资公训道，而比听政，据按对公，情所未安，
所司宜别设按奉太傅。”士廉固辞。还至并州，有疾，帝
即所舍问之。贞观二十一年，疾甚，帝幸其第，为流涕
卒，年七十一。又欲临吊，房元龄以帝饵金石，谏不宜
近丧。帝曰：“朕有旧故，姻戚之重，君臣之分，卿置勿言。”
即从数百骑出。长孙无忌伏马前陈士廉遗言，乞不
临丧，帝犹不许，无忌至流涕，乃还。入东苑南向哭。诏
赠司徒、并州都督，谥曰文献，陪葬昭陵。方寒食，敕尚
宫以食四轝往祭，帝自为《文丧》出横桥，又登城西北
楼望哭以过丧。高宗即位，加赠太尉，配享太宗庙廷。
士廉进止详华，凡有献纳，搢绅皆属以目。奏议未常
不焚槁，家人无见者。士廉少识太宗，非常人，以所出
女归之，是为文德皇后。及《遗令》墓不得它藏，惟置衣
一袭，与平生所好书，示先王典训可用终始者。初，太
宗尝以山东士人尚阀阅，后虽衰，子孙犹负世望，嫁
娶必多取赀，故人谓之“卖昏。”由是诏士廉与韦挺、岑
文本、令狐德棻责天下谱谍，参考史传，检正真伪，进
忠贤，退悖恶，先宗室，后外戚；退新门，进旧望，右膏粱，
左寒畯，合二百九十三姓，千六百五十一家，为九等，
号曰《氏族志》，而崔干仍居第一。帝曰：“我于崔、卢、李、郑
无嫌，顾其世衰，不复冠冕，犹恃旧地以取赀。不肖子
偃然自高，贩鬻松槚，不解人间何为贵之？齐据河北，
梁、陈在江南，虽有人物，偏方下国，无可贵者，故以崔、
卢、王、谢为重。今谋士劳臣，以忠孝学艺从我定天下
者，何容纳货旧门，向声背实，买昏为荣耶？太上有立
德，其次有立功，其次有立言，其次有爵，为公卿大夫，
世世不绝，此谓之门户。今皆反是，岂不惑邪！”朕以今
日冠冕为等级高下，遂以崔干为第三姓班，其书天
下。高宗时，许敬宗以不叙武后世，又李义府耻其家
无名，更以孔志约、杨仁卿、史元道、吕才等十二人刊
定之，裁广类例，合二百三十五姓，二千二百八十七
家。帝自叙所以然，以四后姓，酅公、介公及三公、太子
三师、开府仪同三司、尚书仆射为第一姓，文武二品
及知政事三品为第二姓，各以品位高下叙之，凡九
等。取身及昆弟子孙馀属不入，改为姓氏。录当时军
功入五品者，皆昇谱限，搢绅耻焉，目为勋格。义府奏
悉索《氏族志》烧之。又诏“后魏陇西李宝、太原王琼、荥
阳郑温、范阳卢子迁、卢泽卢辅、清河崔宗伯、崔元孙、
前燕博陵崔懿、晋赵郡李楷，凡七姓十家，不得自为
昏。三品以上纳币不得过三百匹，四品、五品二百，六
品、七品百，悉为归装。夫氏禁受陪门财。”先是，后魏太
和中，定四海望族，以宝等为冠。其后矜尚门地，故《氏
族志》一切降之。王妃主婿，皆取当世勋贵名臣家，未
尝尚山东旧族。后房元龄、魏徵、李𪟝复与昏，故望不
减。然每姓第其房望，虽一姓中，高下县隔，李义府为
子求昏不得，始奏禁焉。其后天下衰宗落谱，昭穆所
不齿者皆称“禁昏。”家益自贵，凡男女皆潜相聘娶，天
子不能禁，世以为敝云。士廉六子，履、行、审、行、真，行有名。